****

|  |
| --- |
| ESPAI DE DEBAT EDUCATIU |

**CINQUENA REUNIÓ DEL CURS 2023-2024**

Dimecres 20 de març del 2024

Tretze assistents: 2 mestres del col·legi Sant Lluís; 2 mestres del col·legi S. Cristòfol; Educadora social de l’ajuntament; directora de la Llar d’Infants Municipal; Tècnica Municipal d’Educació; mare representant AFA Institut Begues; infermera pediàtrica; 2 representants de l’àmbit de la salut comunitària; educadora de la llar d’infants; i Mª Carme Zurriaga, coordinadora de l’EDE.

Avui han vingut dos representants de la Taula de Salut Comunitària del CAP, ens han explicat que han fet un diagnòstic quantitatiu de la **salut comunitària**, tant físic com mental, i que en aquests moments la seva tasca se centra en realitzar un diagnòstic qualitatiu, és a dir, què percep la població vers la seva salut. A banda d’això treballen fent prevenció social, assessorant la població a tenir una vida més saludable i mantenint-ne un seguiment. Ens plantegen que puguem col·laborar en aquest procés de recerca vers la salut comunitària.

En relació al **material de l’autonomia** es presenta el projecte del cartell i es realitzen les modificacions pertinents per poder-lo tenir imprès durant el mes d’abril i així poder-lo penjar als diferents centres educatius i altres espais comunitaris com el centre cívic, la policia local, l’ambulatori, l’Ajuntament, la biblioteca, etc. El propòsit d’aquest cartell es mantenir presents els conceptes de l’autonomia que s’han treballat a l’EDE.

Es planteja afegir una **tercera proposta** dins el projecte de l’autonomia que consistiria en l’entrega d’un quadernet (o algun format similar) on hi recordaríem els ítems de l’autonomia pertinents en cada franja d’edat, a més d’un espai interactiu amb caselles que l’infant pugui marcar quan hagi assolit les diferents habilitats.

L’Àngels Sánchez, tècnica d’educació, ens comenta que estan treballant en un projecte de la Diputació anomenat *Protocol d’èxit educatiu*, enfocat en l’absentisme escolar i focalitzat en la seva prevenció. L’objectiu d’aquest protocol és poder consensuar actuacions vers l’absentisme escolar a nivell de població, més enllà dels protocols propis de cada centre.

Seguim debatent sobre dos nous temes que han sortit en les darreres trobades; els valors i el pensament crític. Envers aquests dos temes sorgeixen diferents preguntes com, per exemple, quin és el valor més bàsic a tenir present? Quins son els valors universals? Com transmetre aquests valors?

Entre totes es consensua que **el respecte** seria el valor més important a transmetre, lligat directament amb l’empatia i els drets de cadascú.

Aquí s’obren, però, nous debats, ja que per cada persona els valors poden ser diferents i, per tant, el respecte no és fàcil de concretar.

S’arriba a la conclusió que és molt més efectiu realitzar **accions que donin exemple** que no divulgar els valors d’una manera que pugui semblar imposada.

Respecte el **pensament crític** s’obre el dubte de si és el bon tracte el que el genera, així com si el respecte es diferencia del sentit comú.

També tenim en compte que el món està canviant i que, per tant, conceptes com el bon tracte poden ser percebuts de maneres diferents pels infants i joves d’aquest moment. També hem de tenir això present per acompanyar el seu desenvolupament amb una ment més oberta i buscant mètodes per gestionar els conflictes que puguin aparèixer amb les diferències generacionals.